Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 3 Pv 235/13/1102	Bratislava II, 19.8.2013
EEČ : 2-9-156-2013

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Okresnému dopravnému inšpektorátu Okresného riaditeľstva Policajného zboru v XXXXX 

dňa 23.03.2013, v čase okolo 03.05 hod., XXXXX viedol ako vodič motorové vozidlo továrenskej značky XXXXX, pričom bol zastavený a kontrolovaný hliadkou XXXXX a pri kontrole bol vyzvaný, aby sa podrobil dychovej skúške na zistenie prítomnosti alkoholu v dychu, ktorej vyhovel a vykonanou dychovou skúškou elektronickým meračom typu XXXXX, bola v čase o 03.17 hod. v jeho dychu zistená prítomnosť alkoholu v hodnote 0,48 mg/l a opakovanou skúškou v čase o 03.26 hod. bola nameraná hodnota 0,46 mg/l,

pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:

     	Uznesením policajta XXXXX z 23.03.2013 bolo pod ČVS: XXXXX podľa § 199 ods. 1 Trestného poriadku začaté  trestné stíhanie a zároveň podľa § 206 ods. 1 Trestného poriadku vznesené obvinenie XXXXX za úmyselný prečin ohrozenia pod vplyvom návykovej látky podľa § 289 ods. 1 Trestného zákona na tom skutkovom základe, že 

dňa 23.03.2013, v čase okolo 03.05 hod., XXXXX viedol ako vodič motorové vozidlo továrenskej značky XXXXX pričom bol zastavený a kontrolovaný hliadkou XXXXX a pri kontrole bol vyzvaný, aby sa podrobil dychovej skúške na zistenie prítomnosti alkoholu v dychu, ktorej vyhovel a vykonanou dychovou skúškou elektronickým meračom typu XXXXX, bola v čase o 03.17 hod. v jeho dychu zistená prítomnosť alkoholu v hodnote 0,48 mg/l a opakovanou skúškou v čase o 03.26 hod. bola nameraná hodnota 0,46 mg/l.

     	Po vykonaní úkonov v štádiu prípravného konania, zdokumentovaní a objasnení skutkového stavu, policajt predložil vyšetrovací spis Okresnej prokuratúre XXXXX s návrhom na podanie obžaloby. 

Po vyhodnotení všetkých vykonaných dôkazov jednotlivo a v ich vzájomnom súhrne som dospela k záveru, že skutkový stav je dostatočne objasnený v rozsahu umožňujúcom vydať v danej veci však meritórne rozhodnutie, a to podľa § 214 ods. 1 Trestného poriadku, pričom bolo zistené nasledovné: 

	V rámci skráteného vyšetrovania sa obvinený XXXXX k spáchaniu skutku, pre ktorý mu bolo vznesené obvinenie, priznal, svoje konanie oľutoval. Vo svojej výpovedi podrobne popísal okolnosti a spôsob spáchania činu zhodne so zisteným skutkovým stavom. Uviedol, že vedel, že mal vypité, keď riadil vozidlo, ktorým si chcel ísť vybrať peniaze z bankomatu, ale spoliehal, sa že ten kúsok prejde. 

	Spáchanie skutku obvineným je preukázané aj výpoveďou svedka nstržm. XXXXX, príslušníka PZ, záznamom o výsledku dychovej skúšky prístrojom typu XXXXX, ktorým bola dňa 23.03.2013 v čase o 03.17 hod. v dychu obvineného XXXXX zistená prítomnosť alkoholu v hodnote 0,48 mg/l a opakovanou skúškou v čase o 03.26 hod. bola nameraná hodnota 0,46 mg/l, úradným záznamom polície z 23.03.2013, ako aj ďalšími listinnými dôkazmi. 

	Prečinu ohrozenia pod vplyvom návykovej látky podľa § 289 ods. 1 Trestného zákona sa dopustí ten, kto vykonáva v stave vylučujúcom spôsobilosť, ktorý si privodil vplyvom návykovej látky, zamestnanie alebo inú činnosť, pri ktorých by mohol ohroziť život alebo zdravie ľudí alebo spôsobiť značnú škodu na majetku. 

	Z medicínskeho hľadiska, ktoré je akceptované trestnoprávnou praxou, schopnosť vodiča bezpečne viesť motorové vozidlo je nepriaznivo ovplyvnená, ak hladina alkoholu v krvi dosiahne 0,4762 mg/l etanolu v dychu, čo je hladina alkoholu v krvi 1,00 g/kg, teda 1 promile. 

	Z Certifikátu o overení, ktorý je taktiež založený vo vyšetrovacom spise vyplýva, že analyzátor dychu typu XXXXX ktorý bol použitý pri predmetnej dychovej skúške, má podľa výsledku merania neistoty merania hodnotu meranej veličiny v priradenom intervale hodnoty s pravdepodobnosťou 95% (s priradenými absolútnymi alebo relatívnymi chybami ku konkrétnym certifikovaným hodnotám hmotnostnej koncentrácie v mg/l so zistenou neistotou merania vyplývajúcou z priloženej tabuľky). 

	V zmysle tohto certifikátu pri zohľadnení deklarovanej presnosti merania prístroja pri koncentráciách od 0 do 1,40 mg/l, na úrovni ± 0,024 mg/l, nameraná hodnota 0,48 mg/l môže v skutočnosti zodpovedať rozsahu koncentrácie alkoholu v dychu v rozpätí od 0,456 mg/l až do 0,504 mg/l. 

	Zároveň je potrebné uviesť, že prístroj XXXXX výsledok zobrazuje len na dve desatinné miesta, a preto nie je možné vylúčiť, že aj koncentrácia alkoholu vo vydychovanom vzduchu nižšia ako 0,4762 mg/l, je prístrojom zaokrúhlená na hodnotu 0,48 mg/l. 

	Jediný spôsob, ktorý by presne určil koncentráciu alkoholu v krvi obvineného v rozhodujúcom čase, by predstavoval odber krvi so stanovením koncentrácie alkoholu, ten ale vykonaný nebol. 
	
	V danom prípade ide teda o hraničnú nameranú hodnotu alkoholu u obvineného, ktorá aj podľa certifikátu o overení sa pohybuje v rozpätí od 0,456 mg/l až do 0,504 mg/l.

	Vychádzajúc z uvedených skutočností, predovšetkým z hranične nameranej hladiny alkoholu v dychu obvineného, ako aj ostatného spisového materiálu, podľa ktorých nie je možné určiť presnú hodnotu, je potrebné vziať do úvahy hodnoty, ktoré sú pre obvineného priaznivejšie a podľa tých koncentrácia alkoholu v jeho dychu  v hodnote 0,45 mg/l až do 0,48 mg/l alkoholu, nenapĺňa znaky skutkovej podstaty trestného činu ohrozenia pod vplyvom návykovej látky ani po objektívnej stránke. 

	Okrem toho pre naplnenie zákonných znakov prečinu ohrozenia pod vplyvom návykovej látky podľa § 289 odsek 1 Trestného zákona je potrebné preukázať, že obvinený riadil osobné motorové vozidlo v stave vylučujúcom spôsobilosť. 

	Stav vylučujúci spôsobilosť znemožňuje bezpečne vykonávať zamestnanie alebo činnosť, pri ktorých by mohol byť ohrozený život, zdravie ľudí alebo majetok v dôsledku návykovej látky, ktorá nepriaznivo ovplyvňuje fyzické a psychické schopnosti človeka, čo v prípravnom konaní nebolo preukázané. 

	Hodnotiac všetky zadovážené dôkazy jednotlivo, aj v ich súhrne, však vyvodzujem  záver, že konaním obvineného XXXXX boli naplnené zákonné znaky priestupku proti plynulosti a bezpečnosti cestnej premávky podľa § 22 odsek 1 písmeno e) zákona č. 372/1990 Zb. o priestupkoch v znení neskorších predpisov, podľa ktorého sa tohto priestupku dopustí ten, kto ako vodič počas vedenia vozidla požije alkohol alebo vedie vozidlo v takom čase po jeho požití, keď sa na základe vykonaného vyšetrenia podľa osobitného predpisu (zákon č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb) návyková látka ešte nachádza v jeho organizme. 

	Na prejednanie uvedeného priestupku je v zmysle § 52 odsek 2 písmeno a) a § 55 odsek 1 Zákona č. 372/1990 Zb. o priestupkoch v znení neskorších predpisov, vecne a miestne príslušný Okresný dopravný inšpektorát, XXXXX

	Prejednaniu priestupku nebráni uplynutie lehoty podľa § 20 Zákona č. 372/1990 Zb. o priestupkoch v znení neskorších predpisov.		

	Podľa § 214 ods. 1 Trestného poriadku prokurátor postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní. 

     	Z vykonaných dôkazov vyplýva, že vyššie uvedený skutok nemožno považovať za trestný čin, ale za skutok, ktorý by mohol byť priestupkom, a preto som rozhodla tak,  ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátorka